
Draga ravnateljice, učiteljice i učitelji, djelatnici škole, roditelji i prijatelji!
Danas zatvaramo jedno važno poglavlje našeg života. Došao je kraj našeg međusobnog druženja. Želimo od srca zahvaliti svim učiteljicama i učiteljima koji su nam prenosili znanje, poticali nas da budemo bolji i vjerovali u nas, čak i kada mi sami nismo.

Veliko hvala i stručnoj službi koja nam je uvijek bila podrška i oslonac kada nam je to bilo najpotrebnije, koja je rješavala sve probleme među nama i uvijek imala strpljenja za nas.

Zahvaljujemo se i spremačicama koje su se svakodnevno brinule da naša škola bude uredna i čista, kuharicama koje su nam pripremale fine obroke, domarima koji su uvijek pronašli rješenje za svaki problem te zaštitarima koji su se brinuli za našu sigurnost.

Hvala djelatnicima tajništva na ljubaznosti, strpljenju i svemu što su učinili kako bi škola mogla nesmetano funkcionirati.

Hvala našoj knjižničarki koja nas je poticala na čitanje, istraživanje i otkrivanje novih svjetova kroz knjige.

A posebno hvala asistentima u nastavi na njihovoj predanosti, pomoći i podršci koju su pružali svima nama iz dana u dan.

Hvala i našim roditeljima koji su uvijek bili uz nas kroz sve naše uspjehe i neuspjehe, koji su se brinuli da budemo što bolji u školi i da ostvarimo svoje snove.

Svaka osoba u ovoj školi ostavila je trag u našem odrastanju koji ćemo zauvijek pamtiti i zato vam svima od srca hvala.

Dragi prijatelji, neka nam ovo bude kraj jednog lijepog poglavlja, ali i početak novih izazova i prilika. Sretno svima u nastavku školovanja!
Hvala!
